ОБЯСНИТЕЛЕН МЕМОРАНДУМ

1. КОНТЕКСТ НА ПРЕДОЖЕНИЕТО

Общ контекст, причини и цели на настоящото предложение

Директива 2009/142/EО относно газовите уреди[1] представлява кодифицирана версия на Директива 90/396/ЕИО[2], която бе приета на 29 юни 1990 г. и започна да се прилага от 1 януари 1992 г.

Директива 2009/142/ЕО е пример за хармонизиращо законодателство на ЕС, осигуряващо свободно движение на газовите уреди. Тя допринесе значително за създаването и действието на единен пазар в областта на газовите уреди. Чрез нея се хармонизират условията за пускането на пазара и/или пускането в действие на попадащите в нейния обхват газови уреди, във връзка с рисковете за безопасността при използване на газ и с рационалното използване на енергията.

В Директива 2009/142/ЕО са определени съществени изисквания, на които трябва да отговарят газовите уреди, за да се предоставят на пазара на ЕС.

Директива 2009/142/ЕО се основава на член 114 от Договора за функционирането на Европейския съюз (наричан по-долу „Договорът“) и една от първите хармонизационни директиви, базиращи се на принципите на „новия подход“, според които производителите са длъжни да осигуряват съответствие на своите продукти със задължителните изисквания за работни показатели и безопасност, формулирани в съответния законодателен инструмент, но без това да налага използването на конкретни технически решения или спецификации.

Настоящото предложение се отнася за замяна на Директива 2009/142/ЕО относно газовите уреди с регламент, в съответствие с целите на Комисията за опростяване на нормативната уредба.

Опитът от прилагането на Директива 2009/142/ЕО показва, че е необходимо да се актуализират и изяснят някои нейни разпоредби, без да се променя нейният обхват. Тези разпоредби са свързани главно с някои специфични за сектора определения, със съдържанието и формата на съобщенията на държавите членки относно характеристиките на доставяния газ в тях, с връзката с други хармонизационни нормативни документи на ЕС, отнасящи се за газовите уреди (имащи отношение към други аспекти), както и с някои съществени изисквания във връзка с допълването на тези разпоредби, така че да бъде намалена нуждата от тълкуване.

С предлагания регламент не се променя настоящият обхват на Директива 2009/142/ЕО, но се изменят някои от нейните разпоредби с оглед да бъде изяснено и актуализирано тяхното съдържание. Също така, предлаганият регламент е съгласуван с разпоредбите в Решение № 768/2008/ЕО относно обща рамка за предлагането на пазара на продукти (Решението за новата законодателна рамка — NLF Decision).

В предлагания регламент се изяснява и взаимната връзка между неговите разпоредби и по-специализираното хармонизационно законодателство на ЕС. Също така е изяснено, че същественото изискване за рационално използване на енергията, формулирано в точка 3.5 от приложение I към настоящия регламент, не се отнася за аспектите във връзка с енергийната ефективност на газовите уреди, които попадат в обхвата на дадена мярка за изпълнение на Директива 2009/125/ЕО за създаване на рамка за определяне на изисквания за екопроектиране към продукти, свързани с енергопотреблението[3]. Към настоящата дата мерките за изпълнение към Директива 2009/125/ЕО са както следва: Директива 92/42/ЕИО относно изискванията за ефективност на нови водогрейни котли, използващи течни или газообразни горива[4], Регламент (ЕС) № 813/2013 на Комисията за прилагане на Директива 2009/125/ЕО по отношение на изискванията за екопроектиране на отоплителни топлоизточници и комбинирани топлоизточници[5], Регламент (ЕС) № 814/2013 на Комисията за прилагане на Директива 2009/125/ЕО по отношение на изискванията за екопроектиране на водоподгреватели и топлоакумулиращи резервоари за гореща вода[6] и Регламент (ЕС) № 923/2012 на Комисията за прилагане на Директива 2009/125/ЕО по отношение на изискванията за екопроектиране на битови барабанни сушилни машини[7]. Изискването по настоящия регламент за рационално използване на енергията няма да се прилага за уредите, използващи газови горива, които ще бъдат обхванати от бъдещите мерки за прилагането на екопроектиране съгласно Директива 2009/125/ЕО. В отсъствието на такива мерки за прилагането на екопроектиране, изискването за рационално използване на енергията ще продължава да се прилага. От друга страна, обаче, това не засяга възможността на държавите членки да приемат национални мерки за насърчаване на използването на енергия от възобновяеми източници и на подобряването на енергийната ефективност в сградите, в съответствие с Директива 2009/28/EO за насърчаване на използването на енергия от възобновяеми източници[8], Директива 2010/31/ЕС относно енергийните характеристики на сградите[9] и Директива 2012/27/ЕС относно енергийната ефективност[10]. Подобни мерки, които при някои обстоятелства биха могли да ограничават инсталирането на газови уреди, съответстващи на изискването по настоящия регламент за рационално използване на енергията, трябва да бъдат в съответствие с Договора и да са съобразени с необходимостта да се осигурява съгласувано прилагане на всички аспекти на законодателството на Европейския съюз.

Настоящото предложение има за цел също да бъде съгласувана Директива 2009/142/ЕО с „пакет от документи за стоките“, приет през 2008 г., и по-специално с Решението за новата законодателна рамка.

В Решението за новата законодателна рамка е определена обща рамка за законодателството на ЕС за хармонизация в областта на продуктите. Тази рамка се състои от разпоредби, които обичайно се използват в законодателството на ЕС в областта на продуктите (например определения, задължения на икономическите оператори, нотифицирани органи, предпазни механизми и др.). Тези общи разпоредби са подсилени, за да се осигури на практика по-добро прилагане и привеждане в изпълнение на законодателството. Въведени са и нови елементи, като задължения на вносителите на продукти, които са от основно значение за подобряване на безопасността на продуктите на пазара.

Комисията вече предложи привеждането на девет други директиви в съответствие с Решението за новата законодателна рамка, чрез пакет от документи за прилагане на новата законодателна рамка, приет на 21 ноември 2011 г.

С оглед на осигуряване на последователност на хармонизирането в ЕС на законодателството относно промишлените продукти, в съответствие с политическия ангажимент, произтичащ от приемането на Решението за новата законодателна рамка и на нормативното задължение по член 2 от Решението за новата законодателна рамка, необходимо е настоящото предложение да е в съответствие с разпоредбите на Решението за новата законодателна рамка.

В предложението е взето предвид посоченото в Регламент (ЕС) № 1025/2012 на Европейския парламент и на Съвета относно европейската стандартизация[11].

На 13 февруари 2013 г. Комисията прие предложение за регламент относно надзора на пазара на продукти[12], чиято цел е да се определи единен правен инструмент за дейностите по надзор на пазара в областта на нехранителните стоки, които може да са потребителски или непотребителски продукти, както и да попадат или да не попадат в обхвата на хармонизационното законодателството на ЕС. В това предложение се комбинират правилата за надзор на пазара, формулирани в следните документи: в Директива 2001/95/ЕО относно общата безопасност на продуктите[13], в Регламент (ЕО) № 765/2008 на Европейския парламент и на Съвета за определяне на изискванията за акредитация и надзор на пазара във връзка с предлагането на пазара на продукти[14] и в специфичното за отделните сектори хармонизационно законодателство, с оглед да се подобри ефективността на дейностите по надзора на пазара в рамките на Европейския съюз. Предложеният Регламент относно надзора на пазара на продукти съдържа съответните разпоредби за надзор на пазара и предпазни клаузи. Поради това разпоредбите в съществуващото специфично за отделните сектори хармонизационно законодателство на ЕС, които се отнасят за надзора на пазара и предпазните клаузи, трябва да отпаднат от това хармонизационно законодателство. Основната цел на настоящия нов регламент е да се опрости из основи нормативната уредба на ЕС за надзор на пазара, така че тя да служи по-добре на основните си ползватели: органите за надзор на пазара и икономическите оператори. В Директива 2009/142/ЕО е предвидена процедура по предпазна клауза във връзка с газовите уреди. В съответствие с нормативната рамка, която ще се въведе с предложения Регламент за надзора на пазара на продукти, в настоящото предложение не са включени разпоредби за надзор на пазара и процедури във връзка с предпазната клауза, които са предвидени в Решението за новата законодателна рамка. Но с оглед осигуряване на правна яснота, в настоящото предложение е включено позоваване към Регламента относно надзора на пазара на продукти.

Съгласуваност с други политики и цели на ЕС

Настоящата инициатива е в съответствие с Акта за единния пазар[15], в който е изтъкната необходимостта да се осигури доверието на потребителите в качеството на предлаганите на пазара продукти, както и значението на засиления надзор на пазара. Тя е в съответствие с енергийната политика на ЕС, тъй като не засяга прилагането и изпълнението на законодателството на ЕС в областта на енергийната ефективност и възобновяемата енергия.

Тя допълва и е в съответствие с политиката на ЕС в областта на доставките на енергия и енергийната ефективност, като не се прилага в случаите, в които се прилагат по-специфични актове на ЕС.

Освен това тя е в подкрепа на политиката на Комисията за по-добро регулиране и опростяване на нормативната уредба.

2. РЕЗУЛТАТИ ОТ КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОТ ОЦЕНКИТЕ НА ВЪЗДЕЙСТВИЕТО

Консултация със заинтересованите страни

Преразглеждането на Директива 2009/142/ЕО бе обсъдено с национални експерти, отговарящи за прилагането на директивата, с форума на органите за оценяване на съответствието, с групата за административно сътрудничество за надзор на пазара, както и при двустранни контакти с отраслови асоциации.

В консултацията бяха включени срещи с Работната група на държавите членки по газовите уреди (WG-GA), с Работната група по преразглеждането на Директивата за газовите уреди (WG GAD REV) и с Консултативния комитет по Директивата за газовите уреди (GAD-AC).

Проведено бе и последващо проучване-оценка в 2010—2011 г., чиято цел бе да се оценят резултатите от прилагането на Директива 2009/142/ЕО[16]. В проучването бяха оценени ефективността на Директива 2009/142/ЕО, нейното въздействие върху търговските дружества и потребителите, възможните търговски препятствия, ограничаващи свободното движение на уредите, новаторството, както и въпросът дали разпоредбите в директивата са достатъчни за осигуряване по отношение на газовите уреди и устройства те да бъдат пускани на пазара и/или пускани в действие в съответствие с директивата, а също и да бъдат проектирани и произвеждани по начин, осигуряващ безопасна експлоатация и отсъствие на рискове във връзка с използването на газ.

При все че заключението на проучването при последващата оценка е, че Директива 2009/142/ЕО действа добре и допринася за подобряване на безопасността на газовите уреди, в него са отбелязани и някои области за възможни подобрения.

В периода от декември 2011 г. до март 2012 г. бе организирано обществено обсъждане, чиято основна цел бе да се проучат гледищата и мненията на административни институции, асоциации на производители, стандартизационни организации, нотифицирани органи, потребителски организации и граждани по различни въпроси, които бе необходимо да бъдат разгледани при изготвянето на вариантите за преразглеждане на Директива 2009/142/ЕО.

Участието в общественото обсъждане бе значително и Комисията получи 90 отговора със съответни приноси от публични власти, отраслови асоциации, нотифицирани органи, стандартизационни и потребителски организации, предприятия — както големи, така и малки и средни, и потребители.

Резултатите от общественото обсъждане са публикувани на следния адрес:

http://ec.europa.eu/enterprise/sectors/pressure-and-gas/files/gad/publ-cons-summary_en.pdf

Консултациите във всички съответни форуми показаха широка подкрепа за преразглеждането.

Единодушно е мнението, че е необходимо съгласуване с новата законодателна рамка, и по този начин да се подобри съществуващата обща регулаторна уредба. Органите на държавите членки напълно подкрепят инициативата, тъй като тя ще укрепи съществуващата система и ще подобри сътрудничеството на равнището на ЕС. Промишленият отрасъл очаква по-голяма равнопоставеност в резултат на по-ефективните мерки срещу продукти, които не отговарят на изискванията на законодателството, както и опростяване в резултат на съгласуването на нормативната уредба. Беше изразена загриженост във връзка с някои задължения, които обаче са абсолютно необходими за подобряването на ефективността на надзора на пазара. Тези мерки няма да породят значителни разходи за отрасъла, а ползите от подобрения надзор на пазара значително ще надхвърлят направените разходи.

Събиране и използване на експертни становища — оценка на въздействието

Проведена бе оценка на въздействието на преразглеждането на Директива 2009/142/ЕО. В оценката на въздействието са разгледани подробно различните варианти за преразглеждане на свързаните с разглеждания сектор аспекти на Директива 2009/142/ЕО.

По отношение на аспектите във връзка с новата законодателна рамка, в доклада за оценката на въздействието на вариантите за преразглеждане на Директива 2009/142/ЕО е направено позоваване на общата оценка на въздействието, проведена при изготвянето на пакета от документи по прилагането на новата законодателна рамка от 21 ноември 2011 година[17].

По-специално, очаква се измененията във връзка със съгласуването с Решението за новата законодателна рамка и тяхното въздействие да бъдат същите като тези при деветте хармонизационни директиви, включени в пакета от документи за привеждане в съответствие с новата законодателна рамка.

В доклада за оценка на въздействието на този пакет от документи вече са разгледани задълбочено различните варианти, които са точно същите и по отношение на Директива 2009/142/ЕО. В доклада е включен също и анализ на въздействията, произтичащи от законодателното съгласуване с разпоредбите в Решението за новата законодателна рамка.

Ето защо тези аспекти не са разгледани в доклада за оценка на въздействието на преразглеждането на Директива 2009/142/ЕО, който се отнася по-скоро за специфични въпроси във връзка с Директива 2009/142/ЕО, както и за съответните начини за въздействие.

Въз основа на събраната информация, в подготвената от Комисията оценка на въздействието са разгледани и сравнени три варианта за разрешаване на проблемите и въпросите във връзка с Директива 2009/142/ЕО.

Вариант 1 – „Без промени“ — не се въвеждат изменения в съществуващото положение

При този вариант Директива 2009/142/ЕО остава без изменения.

Вариант 2 – Въздействие чрез незаконодателни мерки

При вариант 2 е разгледана възможността за насърчаване на доброволни мерки за разрешаване на констатираните проблеми, например чрез указателни документи, съдържащи общоприето тълкуване на Директива 2009/142/ЕО.

Вариант 3 – Въздействие чрез законодателни мерки

Този вариант е свързан с изменение на Директива 2009/142/ЕО.

Предпочетеният вариант е вариант 3, по следните причини:

– смята се за по-ефективен в сравнение с вариант 2, тъй като поради незадължителния характер на мерките при вариант 2 възникват съмнения дали действително биха настъпили очакваните по този вариант положителни последици;

– не води до значителни разходи на икономическите оператори и нотифицираните органи — за съзнателно действащите от тях се очаква да имат само незначителни допълнителни разходи, тъй като обхватът на разпоредбите остава непроменен и се добавят само правни разяснения;

– не са установени значими икономически или социални въздействия;

– варианти 1 и 2 не биха дали отговор на съществуващите правни несъответствия и неясноти и следователно не биха довели до по-добро прилагане на Директива 2009/142/ЕО.

Предложението включва:

· Отпадане на остарялата гранична стойност на температурата 105 °C при определянето на приложното поле;

· Добавяне на липсващи понастоящем дефиниции на специфични за разглеждания сектор понятия във връзка с Директива 2009/142/ЕО;

· Добавяне на хармонизирано съдържание и хармонизиран формуляр за съобщенията на държавите членки по член 2, параграф 2 от Директива 2009/142/ЕО относно типовете газ и съответните захранващи налягания, използвани на тяхната територия;

· Изясняване на връзката между Директива 2009/142/ЕО и останалото хармонизационно законодателство, включително по отношение на мерките за прилагането на екопроектиране съгласно Директива 2009/125/ЕО и съгласно други инструменти на енергийната политика на ЕС;

· Подобряване на яснотата на някои разпоредби на Директива 2009/142/ЕО.

Въздействието на предложението ще доведе до укрепване на конкурентоспособността на европейските предприятия в резултат на гарантирането на равноправни условия за икономическите оператори и на подобряване на мерките за безопасност за потребителите и другите крайни ползватели.

3. ПРАВНИ ЕЛЕМЕНТИ НА ПРЕДЛОЖЕНИЕТО

3.1. Приложно поле и определения

Приложното поле на предлагания регламент съответства на приложното поле на Директива 2009/142/ЕО и обхваща „газовите уреди“ и съответните „устройства“.

С оглед да се подобри неговата яснота, в предложението са включени някои дефиниции във връзка със специфични за сектора въпроси.

Също така, добавени са и общите дефиниции, свързани със съгласуването с Решението за новата законодателна рамка.

3.2. Съобщения на държавите членки относно характеристиките на доставяния газ на тяхна територия

В предлагания регламент е включен текста на член 2, параграф 2 от Директива 2009/142/ЕО, с който се изисква държавите членки да съобщават на другите държави членки и на Комисията данни за типовете газ и съответните захранващи налягания, използвани на тяхната територия, както и за всякакви евентуални изменения в характеристиките на доставяния газ. След нейното съобщаване тази информация се публикува в Официален вестник на Европейския съюз[18].

Тази информация е много важна за производителите, тъй като характеристиките на доставяния газ в района, където ще влезе в действие съответният газов уред са много важни за неговото безопасно и правилно функциониране. Следователно този аспект трябва да се взема предвид от производителя още в етапа на проектиране.

Наличието на адекватна информация е също така необходимо условие за определяне на маркировката или маркировките за „категория на уреда“, които трябва да присъстват върху уреда и се определят от Европейския комитет по стандартизация (CEN). Понастоящем информация по този въпрос е дадена в стандарта hEN 437:2003+A1:2009, както и в хармонизирани европейски стандарти, които са специфични за отделни продукти.

Но публикуваната понастоящем информация не е достатъчна и съществува необходимост от по-добро определяне на параметрите, съобщавани от държавите членки, с оглед да се осигури адекватност и сравнимост на информацията.

Също така, понастоящем са налице бързо протичащи изменения в характеристиките на доставяния газ в ЕС. Това се дължи, наред с други причини, на общата европейска цел за увеличаване на дела на енергията от възобновяеми източници. В резултат на това ще се доставят все повече газови горива от неконвенционални източници[19], както по самостоятелни локални мрежи, така също и чрез добавянето им в разпределителните мрежи за природен газ.

Въпреки опитите за постигане на по-голяма степен на хармонизация на качествените характеристики на газа в Европа[20], постепенното изчерпване на находищата на природен газ в някои газодобивни райони и заместването на природен газ с биогаз ще води до нарастващо разнообразие на тези характеристики.

Тъй като типовете газ и съответните захранващи налягания не са обект на хармонизиране в рамките на Директива 2009/142/ЕО и не могат да бъдат обект на хармонизиране по настоящото предложение, необходимо е в предложението да бъде взет предвид въпросът за качествените характеристики на газа, за да се осигури съответната връзка с безопасността и работните показатели на газовите уреди.

Следователно, важно е с настоящото предложение да се гарантира, че производителите трябва да имат адекватна информация за съществуващите типове газ и захранващи налягания, тъй като газовите уреди са много чувствителни към състава на горивото. Неадекватните или липсващи елементи от информация при фазата на проектиране могат да доведат до появата на пазара на опасни и/или недобре работещи уреди (например със значително влошена енергийна ефективност).

Ето защо, в настоящото предложение са определени параметрите, които следва да бъдат включвани в съобщенията, с оглед осигуряване на по-добро съответствие на уредите с характеристиките на доставяния газ, и е даден хармонизиран формуляр за тези съобщения.

3.3. Предоставяне на пазара на газовите уреди и устройства, задължения на икономическите оператори, маркировка „СЕ“, свободно движение

В предложението са включени типичните за хармонизационното законодателство на ЕС разпоредби и са определени задълженията на съответните икономически оператори (производителите, упълномощените представители, вносителите и дистрибуторите), в съответствие с Решението за новата законодателна рамка.

Съгласно Директива 2009/142/ЕО, върху устройствата за безопасност, контрол и регулиране („устройствата“) не се нанася маркировка „СЕ“ (и също така те не са предмет на процедура по предпазна клауза). Устройствата за безопасност, контрол и регулиране не са газови уреди, а междинни продукти, които се доставят самостоятелно само на професионалисти и са предназначени да бъдат монтирани в газов уред преди неговото пускане на пазара. Съгласно Директива 2009/142/ЕО, устройствата трябва да бъдат придружени от сертификат, удостоверяващ тяхното съответствие с разпоредбите на директивата и посочващ техните характеристики и как те следва да се монтират в даден уред или да се сглобяват, за да спомогнат за спазване на съществените изисквания, отнасящи се за газовите уреди в техния завършен вид. Тъй като подходящият проект на съответното устройство допринася за правилното и безопасно функциониране на газовия уред в неговия завършен вид и като се има предвид, че свързаните с използването на газово гориво рискове, породени от даден газов уред, могат да бъдат оценени едва след като съответното устройство бъде монтирано, в предлагания регламент се запазва съществуващата разпоредба, че на устройствата за безопасност, контрол и регулиране не се нанася маркировка „СЕ“. От друга страна, с оглед постигане на по-голяма яснота, придружаващият устройствата сертификат по Директива 2009/142/ЕО е наречен „сертификат за съответствие на устройство“, с оглед по-добро определяне на неговото съдържание и изясняване на неговата връзка с изискването за ЕС декларация за съответствие по други хармонизационни нормативни актове на ЕС, които е възможно да са приложими.

3.4. Хармонизирани стандарти

Съответствието с хармонизирани стандарти осигурява презумпция за съответствие със съществените изисквания. В Регламент (ЕС) № 1025/2012 е определена хоризонтална правна рамка за европейската стандартизация. Посоченият регламент съдържа, inter alia, разпоредби относно исканията за стандартизация, отправяни от Комисията до Европейската организация по стандартизация, относно процедурата за повдигане на възражения срещу хармонизираните стандарти и относно участието на заинтересованите страни в процеса на стандартизация. Вследствие на това разпоредбите на Директива 2009/142/ЕО, които обхващат същите аспекти, бяха премахнати от настоящото предложение по съображения за правна сигурност.

3.5. Нотифицирани органи

Правилното функциониране на нотифицираните органи е от ключово значение за осигуряването на добро равнище на безопасност и защита на здравето, както и на доверие на всички заинтересовани страни към системата на Новия подход.

Ето защо, в съответствие с Решението за новата законодателна рамка, в предложението са засилени критериите за нотифициране на нотифицираните органи и са въведени специфични изисквания към нотифициращите органи.

3.6. Оценяване на съответствието

В предложението са запазени процедурите за оценяване на съответствието, дадени в Директива 2009/142/ЕО. Актуализирани са, обаче, свързаните с тях модули, в съответствие с Решението за новата законодателна рамка.

По-специално, запазва се изискването за намеса на нотифициран орган във фазите на проектиране и производство на всички газови уреди и съответни устройства за безопасност, контрол и регулиране.

Също така, запазва се досегашният подход за фазата на проектирането, при който изследването на типа на продукта от нотифицирания орган се извършва под формата на изследване на целия газов уред или устройство.

Следователно, в съответствие с член 4, параграф 6 от Решението за новата законодателна рамка, в предложението е предвидено само ЕС изследване на типа, отнасящо се за типа производство, тъй като се счита, както и в Директива 2009/142/ЕО, че съвместното изследването на техническата документация и на типа като цяло по-добре съответства на значителните рискове във връзка с газовата безопасност.

3.7. Актове за изпълнение и делегирани актове

Предложението включва оправомощаване на Комисията да приема, в случаите при които това е уместно, актове за изпълнение, осигуряващи еднакво прилагане на настоящия регламент по отношение на нотифицираните органи, които не съответстват или вече не съответстват на изискванията за тяхното нотифициране. Тези актове за изпълнение трябва да бъдат приемани в съответствие с разпоредбите в Регламент (ЕС) № 182/2011 на Европейския парламент и на Съвета от 16 февруари 2011 г. за установяване на общите правила и принципи относно реда и условията за контрол от страна на държавите членки върху упражняването на изпълнителните правомощия от страна на Комисията.

Също така, предложението включва оправомощаване на Комисията да приема, в случаите при които това е уместно, делегирани актове в съответствие с член 290 от Договора по отношение на съдържанието и формата на съобщенията на държавите членки относно характеристиките на доставяния газ на тяхната територия, с оглед да се вземат предвид техническите развития.

3.8. Заключителни разпоредби

Предлаганият регламент ще започне да се прилага две години след влизането му в сила, за да се осигури време на производителите, нотифицираните органи, държавите членки и европейските стандартизационни органи, през което да могат да се адаптират към новите изисквания.

От друга страна, обаче, определянето на нотифицирани органи в съответствие с новите изисквания трябва да започне скоро след влизането в сила на настоящия регламент. По този начин ще се гарантира, че към началната дата на прилагането на предлагания регламент ще бъдат определени в съответствие с новите правила достатъчно на брой нотифицирани органи, така че да се избегнат проблеми във връзка с продължаването на производството и доставките на пазара.

Предвидена е преходна разпоредба относно сертификатите, издадени от органите, нотифицирани в съответствие с Директива 2009/142/ЕО, така че да се даде възможност да се реализират стоковите наличности и да се осигури плавен преход към новите изисквания.

Директива 2009/142/ЕО ще бъде отменена и заменена с предлагания регламент.

3.9. Компетентност на ЕС, правно основание, принцип на субсидиарност и правна форма

Правно основание

Предложението се основава на член 114 от Договора.

Принцип на субсидиарност

Въпросът за принципа на субсидиарност възниква по-специално във връзка с наскоро добавените разпоредби, целящи подобряване на реалното привеждане в изпълнение на Директива 2009/142/ЕО, а именно задълженията на икономическите оператори, разпоредбите относно проследимостта, както и разпоредбите относно оценяването и относно нотифицирането на органите за оценяване на съответствието.

Опитът в областта на привеждането в изпълнение на законодателството показва, че предприетите на национално равнище мерки са довели до различни подходи и до различно третиране на икономическите оператори в ЕС, което подкопава изпълнението на целите по Директива 2009/142/ЕО. Приемането на мерки на национално равнище за решаване на проблемите би довело до опасност от създаване на препятствия за свободното движение на стоки. Евентуалните допълнителни действия на национално равнище са ограничени в рамките на териториалната компетентност на съответната държава членка. Поставените цели могат да бъдат постигнати много по-добре посредством координирани действия на равнището на ЕС, които по-специално биха направили надзора на пазара значително по-ефективен. Ето защо е по-целесъобразно да се предприемат действия на равнището на ЕС.

Пропорционалност

В съответствие с принципа на пропорционалност, предложените изменения не надхвърлят необходимото за постигането на поставените цели.

Новите или изменените задължения не водят до налагане на ненужни тежести и разходи за промишлеността, и по-специално за малките и средните предприятия, или за административните органи. В случаите, за които е установено, че измененията имат отрицателни последици, анализът на последиците от избрания вариант позволява да се намери най-пропорционален отговор на констатираните проблеми. Редица изменения засягат подобряването на яснотата на съществуващата директива, без да въвеждат нови изисквания, които биха довели до увеличаване на разходите.

Използвана законодателна техника

Предложението е съставено под формата на регламент.

Предлаганата промяна от директива в регламент е съобразена с основната цел на Комисията да се опрости регулаторната среда, както и с необходимостта да се осигури еднакво прилагане в рамките на ЕС на предлагания законодателен акт.

Предлаганият регламент се основава на член 114 от Договора и има за цел осигуряване на добро функциониране на вътрешноевропейския пазар на газови уреди. Той съдържа ясни и подробни правила, които по едно и също време ще започнат да се прилагат по еднакъв начин в рамките на целия ЕС.

В съответствие с принципите за цялостна хармонизация, на държавите членки не се разрешава да налагат в своето национално законодателство по-строги или допълнителни изисквания във връзка с пускането на пазара на газови уреди. По-специално, задължителните съществени изисквания и процедурите за оценяване на съответствието, които трябва да бъдат спазвани и прилагани от производителите, трябва да са идентични във всички държави членки.

Същото се отнася и за разпоредбите, въведени във връзка със съгласуването с Решението за новата законодателна рамка. Тези процедури са ясни и достатъчно точни, за да могат пряко да се прилагат от съответните действащи лица.

По отношение на въведените задължения на държавите членки, като например задължението за оценяване, определяне и нотифициране на органите за оценяване на съответствието, при всички случаи е необходимо не те да бъдат сами по себе си транспонирани в националното законодателство, а да се изпълняват от държавите членки посредством необходимите регулаторни и административни разпоредби. Това няма да се промени когато съответните задължения бъдат формулирани в регламент.

При това положение, държавите членки почти нямат възможност за гъвкавост при транспонирането на директива в своето национално законодателство. От друга страна, изборът на регламент като вид нормативен акт ще им спести разходите, свързани с транспонирането на директива.

Също така, при регламента се избягва рискът от възможни различия в транспонирането на дадена директива от отделните държави членки, които биха могли да доведат до различни равнища на изискванията за безопасност и да създадат препятствия във вътрешноевропейския пазар, като по този начин подкопаят ефективното прилагане на съответната директива.

Промяната на вида законодателен акт от директива на регламент няма да доведе до каквато и да е промяна в регулаторния подход.

Характеристиките на Новия подход ще бъдат изцяло запазени, по-специално възможността за гъвкавост, която са дава на производителите във връзка с избора на начин на изпълнение съществените изисквания, както и при избора измежду възможните процедури за оценяване на съответствието на конкретната процедура, с която да докаже спазване на изискванията за газовите уреди. Съществуващите механизми за подпомагане на прилагането на законодателството (процес на стандартизация, работни групи, административно сътрудничество, разработване на указателни документи и др.) няма да бъдат засегнати от характера на законодателния инструмент.

Освен това, изборът законодателният акт да е регламент не означава централизиране на процеса на вземане на решения. Държавите членки запазват своите компетенции, например по отношение на определянето и акредитирането на нотифицирани органи, дейностите във връзка с надзора на пазара и правоприлагането, както и при определянето на характеристиките на доставяния газ, доколкото качествените характеристики на газа не са хармонизирани на равнището на ЕС.

И накрая, използването на регламенти в областта на нормативната уредба на вътрешноевропейския пазар дава възможност, в съответствие с предпочитанията на заинтересованите страни, да се избягва свръхрегулирането в резултат от неправилно транспониране (така нареченото „gold mining“). Също така, този вид нормативен документ дава възможност на производителите да работят директно с текста на регламента, вместо да е необходимо да открият и проучат съответните транспониращи актове в 28 национални законодателства.

Въз основа на така представените съображения се счита, че изборът на регламент е най-подходящото решение за всички участващи страни, тъй като ще даде възможност за по-бързо и последователно прилагане на предлагания законодателен акт и ще създаде по-ясна регулаторна среда за икономическите оператори.

4. ОТРАЖЕНИЕ ВЪРХУ БЮДЖЕТА

Настоящото предложение не оказва никакво отражение върху бюджета на ЕС.

5. ДОПЪЛНИТЕЛНА ИНФОРМАЦИЯ

Отмяна на съществуващо законодателство

Приемането на предложението ще доведе до отмяна на Директива 2009/142/ЕО.

Европейско икономическо пространство

Предложението засяга ЕИП и поради това обхватът му следва да бъде разширен, за да включи и Европейското икономическо пространство.

2014/0136 (COD)

Предложение за

РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА

относно газовите уреди

(текст от значение за ЕИП)

ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,

като взеха предвид Договора за функционирането на Европейския съюз, и по-специално член 114 от него,

като взеха предвид предложението на Европейската комисия,

след предаване на проекта на законодателния акт на националните парламенти,

като взеха предвид становището на Европейския икономически и социален комитет[21],

в съответствие с обикновената законодателна процедура,

като имат предвид, че:

(1) В Директива 2009/142/EО на Европейския парламент и Съвета относно газовите уреди[22] са формулирани правила за пускането на пазара и пускането в действие на газови уреди.

(2) Директива 2009/142/ЕО се основава на принципите от т.нар. „Нов подход“, заложени в Резолюцията на Съвета от 7 май 1985 г. относно нов подход в техническото хармонизиране и стандартизация[23]. В този смисъл, в нея са определени само съществените изисквания, отнасящи се за газовите уреди, а подробните технически изисквания се приемат от Европейския комитет по стандартизация (CEN) и Европейския комитет за стандартизация в електротехниката, в съответствие с Регламент (ЕС) № 1025/2012 на Европейския парламент и на Съвета относно европейската стандартизация[24]. Съответствието с така установените хармонизирани стандарти, чиито референтни номера се публикуват в Официален вестник на Европейския съюз, дава презумпция за съответствие с изискванията, определени в Директива 2009/142/ЕО. Опитът показва, че тези основни принципи работят добре в сектора и следва да бъдат запазени и допълнително затвърдени.

(3) Опитът от прилагането на Директива 2009/142/ЕО показва, че е необходимо някои от нейните разпоредби да се изменят, за да бъдат изяснени и актуализирани и по този начин да се постигне правна сигурност по отношение на определенията, свързани с обхвата на нормативния документ, със съдържанието на съобщенията на държавите членки относно типовете газ и захранващите налягания, както и с някои съществени изисквания.

(4) Тъй като някои аспекти на Директива 2009/142/ЕО следва да бъдат преработени и засилени, с оглед постигането на по-голяма яснота следва тази директива да бъде изцяло отменена. Като се има предвид, че е необходимо приложното ѝ поле, съществените изисквания и процедурите за оценяване на съответствието да бъдат идентични във всички държави членки, няма възможност за почти никаква гъвкавост при транспонирането в националното законодателство на директива, основаваща се принципите на Новия подход. С оглед да се постигне по-голяма простота на регулаторната рамка, Директива 2009/142/ЕО следва да бъде заменена с регламент, който е подходящият правен инструмент, тъй като налага ясни и подробни правила, без да има възможност за различно транспониране от държавите членки и осигурява единно тълкуване на правилата в рамките на целия ЕС.

(5) С Решение № 768/2008/ЕО на Европейския парламент и на Съвета относно обща рамка за предлагането на пазара на продукти[25] се установява рамка от общи принципи и референтни разпоредби, предназначени да се прилагат в законодателство, с което се хармонизират условията за предлагане на пазара с цел да се създаде последователна основа за преразглеждането или преработването на това законодателство. С оглед да се осигури съгласуваност с други секторни нормативни документи, отнасящи се за съответни продукти, Директива 2009/142/ЕО следва да бъде адаптирана към това решение.

(6) В Регламент (ЕО) № 765/2008 на Европейския парламент и на Съвета за определяне на изискванията за акредитация и надзор на пазара във връзка с предлагането на пазара на продукти[26] са определени хоризонтални разпоредби за акредитацията на органите за оценяване на съответствието, [за надзор и проверки на пазара на продуктите от трети държави,] както и за маркировката „СЕ“.

(7) В Регламент (ЕС) № […/…] на Европейския парламент и на Съвета[27] [относно надзора на пазара на продукти] са дадени подробни правила относно надзора и проверките на намиращите се на пазара продукти, влизащи в ЕС от трети държави, включително и на газовите уреди. Той съдържа също и процедура по предпазна клауза. Държавите членки следва да организират и провеждат надзор на пазара, да определят органи за надзор на пазара и да регламентират техните права и задължения. Също така, те следва да въвеждат общи и секторно специфични програми за надзор на пазара.

(8) Обхватът, съществувал при Директива 2009/142/ЕО, следва да бъде запазен. Настоящият регламент следва да се отнася за газовите уреди и вградените в газовите уреди устройства за безопасност, контрол и регулиране. Газовите уреди са уреди с битово и небитово предназначение за редица конкретни приложения.

(9) Настоящият регламент следва да е насочен към осигуряване на функционирането на вътрешноевропейския пазар на газови уреди и устройства за безопасност, контрол и регулиране, във връзка с въпросите, отнасящи се за газовата безопасност и енергийната ефективност.

(10) Той не следва да се прилага в случаите, при други хармонизационни законодателни актове на ЕС уреждат по по-специализиран начин аспектите, обхванати от настоящия регламент. Това включва мерките, приети по Директива 2009/125/ЕО на Европейския парламент и Съвета[28] за създаване на рамка за определяне на изискванията за екопроектиране.

(11) Посоченото в член 6 от настоящия регламент не позволява на държавите членки да въвеждат по-строги изисквания във връзка с опазването на здравето и безопасността и във връзка с енергоспестяването, с които би се забранило, ограничило или попречило на предоставянето на пазара или пускането в действие на уредите, които са в съответствие с настоящият регламент. От друга страна, обаче, тази разпоредба не засяга възможността на държавите членки, при прилагане на други директиви на ЕС, да налагат изисквания, свързани с енергийната ефективност на продуктите, включително на газовите уреди, доколкото такива мерки са в съответствие с Договора.

(12) В Директива 2009/28/EO на Европейския парламент и на Съвета[29] за насърчаване на използването на енергия от възобновяеми източници се изисква държавите членки да въведат в своите строителни норми и правила (building regulations and codes) подходящи мерки за увеличаване на дела на всички видове енергия от възобновяеми източници в енергопотреблението на сградния сектор. В Директива 2010/31/ЕС на Европейския парламент и на Съвета относно енергийните характеристики на сградите[30] се изисква държавите членки да определят минимални изисквания за енергийните характеристики на сградите и изисквания за сградните елементи и инсталации по отношение на общите енергийни показатели на техническите сградни инсталации, монтирани в съществуващи сгради. В Директива 2012/27/ЕС на Европейския парламент и на Съвета[31] относно енергийната ефективност се изисква държавите членки да предприемат достатъчни мерки за постепенно намаляване на енергопотреблението в различни области, включително и в сградния сектор.

(13) Настоящият регламент не засяга задължението на държавите членки да приемат национални мерки за насърчаване на използването на енергия от възобновяеми източници и на енергийната ефективност в сградите, в съответствие с Директиви 2009/28/ЕО, 2010/31/ЕС и 2012/27/ЕС. В съответствие с целите по тези директиви е възможността националните мерки при някои обстоятелства да ограничават монтирането на газови уреди, отговарящи на изискването по настоящия регламент за рационално използване на енергията, при условие че подобни национални изисквания не представляват необоснована пазарна пречка.

(14) Държавите членки следва да предприемат необходимите стъпки, гарантиращи че газовите уреди ще могат да се предоставят на пазара и да се пускат в действие само в случай, че не застрашават безопасността на хората, домашните животни и вещите при нормално ползване.

(15) Разпоредбите на настоящия регламент не засягат правата на държавите членки да въвеждат правила относно пускането в експлоатация или периодичните инспекции на газовите уреди, необходими за осигуряване на техния правилен монтаж, използване и поддръжка.

(16) Разпоредбите на настоящия регламент не засягат правата на държавите членки да въвеждат правила, каквито те преценят за необходими, относно свързаните с монтажа аспекти, изискванията за вентилация на съответните помещения и аспектите във връзка с безопасността на самата сграда и нейните енергийни показатели, при условие че тези разпоредби не водят до изисквания за проекта на газовите уреди.

(17) Тъй като настоящият регламент не обхваща подобни рискове, причинявани от газови уреди в случай на неправилен монтаж, поддръжка или ползване, на държавите членки се препоръчва да вземат мерки за осигуряване на осведоменост на обществеността за рисковете във връзка с продуктите на горенето и по-специално с въглеродния моноксид.

(18) При все, че с настоящия регламент не се регулират характеристиките на доставяния газ в държавите членки, той следва да е съобразен с факта, че в държавите членки са в сила различни условия по отношение на типовете газ и захранващите налягания, в условията на липса на хармонизация на техническите характеристики на газовото гориво. Съставът и спецификациите на типовете газ и захранващите налягания на местата, където се пуска в действие даден газов уред са много важни за неговото безопасно и правилно функциониране и следователно този аспект следва да бъде взет под внимание още при фазата на проектиране на уреда, за да се осигури съответствие с типа (типовете) газ и захранващото налягане (захранващите налягания), за които уредът е предназначен.

(19) За да се избегне възникването на търговски препятствия по отношение на газовите уреди във връзка с факта, че характеристиките на доставяния газ не са още хармонизирани, както и за да се осигури достатъчно информация за икономическите оператори, държавите членки следва навременно да съобщават на другите държави членки и на Комисията информация относно типовете газ и захранващите налягания, използвани на тяхна територия, както и относно всякакви съответни промени.

(20) Съобщенията за типовете газ и захранващите налягания, изпращани от държавите членки, следва да съдържат цялата необходима за икономическите оператори информация. Във връзка с това, първоначалният източник на доставяното газово гориво не е определящ за характеристиките, работните показатели и съвместимостта на газовите уреди със съобщените характеристики на доставяния газ.

(21) На държавите членки се препоръчва при определяне на родовете и групите газови горива, използвани на тяхна територия да вземат предвид текущата стандартизационна дейност в областта на качествените характеристики на газовите горива и по този начин да осигурят в рамките на целия ЕС последователен и съгласуван подход за хармонизация в областта на газовите горива посредством стандартизация.

(22) В случаите, при които в съответствие с Директива 2009/73/ЕО на Европейския парламент и на Съвета относно общите правила за вътрешноевропейския пазар на природен газ[32] и в съответствие с текущата стандартизационна дейност на CEN в областта на спецификациите на качествените характеристики на газовите горива държавите членки предприемат конкретни мерки за по-широко използване на биогаз чрез неговото добавяне в газоразпределителната мрежа или чрез доставяне газ по самостоятелни мрежи, те следва да осигуряват своевременно актуализиране на посочените в съобщенията им типове газ, в случай че качествените характеристики на доставяния газ се отклоняват от посочените по-рано интервали.

(23) На държавите членки се препоръчва при съставянето на националните им планове по Директива 2009/28/ЕО, във връзка с изпълнение на задълженията им за увеличаване на процентния дял на възобновяемите енергийни източници и по-специално на биогазовете в цялостното им енергопотребление, да имат предвид възможностите за добавяне на такива газове в газоразпределителната мрежа.

(24) Държавите членки следва да предприемат необходимите мерки за осигуряване на такива характеристики на доставяния газ, които да не представляват препятствие за търговията и да не ограничават пускането в действие на газови уреди, които са съвместими с местните характеристики на доставяния газ.

(25) По отношение на газовите уреди, които попадат в обхвата на настоящия регламент и съответстват на неговите разпоредби, следва да се прилага принципът на свободното движение на стоки. За такива уреди следва да се разрешава да се пускат в действие, при условие че те са съвместими с местните характеристики на доставяния газ.

(26) Маркировката за категорията на уреда, отбелязана върху неговата табелата с данни, определя пряка връзка с родовете и/или групите газови горива, за които е проектиран съответният газов уред, така че той да функционира безопасно при желаните работни показатели, и по този начин тази маркировка потвърждава съвместимостта на уреда с местните характеристики на доставяния газ.

(27) Необходимо е да бъдат спазвани съществените изисквания за безопасност, опазване на здравето и рационално използване на енергията, за да се гарантира, че при нормално ползване газовите уреди са безопасни и имат желаните работни характеристики.

(28) При тълкуването и прилагането на съществените изисквания следва да се има предвид нивото на развитие на техниката по времето на проектирането и производството, както и да се отчитат техническите и икономическите съображения, съответстващи на висока степен на защита на здравето и безопасността и на рационално използване на енергията.

(29) Икономическите оператори следва да отговарят за съответствието на газовите уреди и устройствата за безопасност, контрол и регулиране с изискванията на настоящия регламент, в зависимост от съответната си роля във веригата на доставка, за да се осигури високо ниво на защита на обществените интереси, като опазването на здравето, безопасността, рационалното използване на енергията и защитата на потребителите и останалите ползватели, домашните животни и вещите, както и за да се гарантира лоялна конкуренция на пазара на ЕС.

(30) Всички икономически оператори, които вземат участие във веригата на доставка и дистрибуция, следва да предприемат подходящите мерки, за да гарантират, че предоставят на пазара само такива газови уреди, които са в съответствие с настоящия регламент. Необходимо е да се предвиди ясно и пропорционално разпределение на задълженията, което отговаря на ролята на всеки икономически оператор във веригата на доставка и дистрибуция.

(31) Производителят, имащ подробни познания за процеса на проектиране и производство, е в най-добра позиция да проведе цялата процедура за оценяване на съответствието. Поради това оценяването на съответствието следва да остане задължение само на производителя.

(32) Производителят следва да предостави достатъчна и подробна информация относно употребата, за която е предназначен газовият уред, което да даде възможност правилно и безопасно да бъдат извършвани монтажът, пускането в действие, ползването и поддръжката. Би могло да е необходимо в тази информация да бъдат включени техническите спецификации за интерфейса между уреда и съответната газова инсталация.

(33) С цел да се улесни комуникацията между икономическите оператори, националните надзорни органи и потребителите, държавите членки следва да препоръчват на икономическите оператори да посочват освен пощенския си адрес също и своя уебсайт.

(34) Необходимо е да се гарантира, че постъпващите на пазара на ЕС газови уреди и устройства от трети държави отговарят на изискванията на настоящия регламент, и по-специално че производителите им са изпълнили необходимите процедури за оценяване на съответствието по отношение на тези газови уреди и устройства. Поради това следва да се включи разпоредба, изискваща от вносителите да се уверят, че газовите уреди и устройства, които те пускат на пазара, отговарят на изискванията на настоящия регламент и че те не пускат на пазара уреди и устройства, които не отговарят на тези изисквания или представляват риск. Следва също така да се включи разпоредба, изискваща от вносителите да се уверят, че са били проведени процедурите за оценяване на съответствието и че маркировката на уредите и документацията, изготвена от производителите, са на разположение на компетентните надзорни органи за проверка.

(35) Когато дистрибутор предлага на пазара газов уред или устройство, попадащи в обхвата на настоящия регламент, след като съответният продукт е бил пуснат на пазара от производителя или от вносителя, дистрибуторът следва да действа с дължимата грижа, така че да гарантира, че неговите действия спрямо уреда или устройството не се отразяват неблагоприятно на съответствието с изискванията.

(36) При пускането на пазара на газов уред или устройство всеки вносител следва да посочи върху уреда или устройството своето име, регистрирано търговско наименование или регистрирана търговска марка, както и пощенския адрес за влизане в контракт. Изключения от това изискване следва да се предвидят в случаите, при които размерът или естеството на уреда или устройството не позволяват това. Това включва случаите, при които за да може да постави своето наименование и адрес върху самия продукт, вносителят би трябвало да отвори опаковката.

(37) Всеки икономически оператор, който пуска на пазара газов уред или устройство със своето наименование или търговска марка или съответно изменя газов уред или устройство по начин, който може да засегне съответствието с изискванията по настоящия регламент, следва да се счита за производител и да поеме задълженията на производителя.

(38) Тъй като дистрибуторите и вносителите са близо до пазара, те следва да бъдат включени в задачите по надзор на пазара, изпълнявани от компетентните национални органи, и следва да бъдат готови да участват активно, като предоставят на компетентните органи цялата необходима информация, свързана със съответния газов уред или устройство.

(39) Осигуряването на проследимост на съответния газов уред или устройство по цялата верига на доставка спомага за опростяване на провеждането и повишаване на ефективността на надзора на пазара. Наличието на ефикасна система за проследимост улеснява задачата на органите за надзор на пазара да проследяват икономическите оператори, предоставили на пазара несъответстващи на изискванията газови уреди или устройства.

(40) Настоящият регламент следва да се ограничи до определяне на съществените изисквания. За да се улесни оценяването на съответствието с изискванията е необходимо да се въведе презумпция за съответствие на тези газови уреди и устройства, които съответстват на хармонизираните стандарти, приети по Регламент (ЕС) № 1025/2012 на Европейския парламент и на Съвета относно европейската стандартизация[33] и изразяващи подробните технически спецификации на тези изисквания, особено по отношение на проектирането, изработването, експлоатацията, изпитването на рационалното използване на енергията и монтажа на газовите уреди.

(41) В Регламент (ЕС) № 1025/2012 е предвидена процедура за възражения срещу хармонизирани стандарти, когато тези стандарти не отговарят напълно на изискванията по настоящия регламент.

(42) За да се даде възможност на икономическите оператори да докажат, а на компетентните органи да гарантират, че предоставените на пазара газови уреди и устройства отговарят на съществените изисквания, необходимо е да се предвидят процедури за оценяване на съответствието. С Решение № 768/2008/ЕО са определени модули за процедури за оценяване на съответствието, които включват процедури — от най-малко ограничителната до тази с най-строги изисквания, пропорционално на степента на риска и необходимото ниво на безопасност. За да се осигури междусекторна съгласуваност и да се избегнат специални за отделните случаи (ad hoc) варианти, процедурите за оценяване на съответствието следва да бъдат избрани измежду тези модули.

(43) Производителите на газови уреди следва да съставят ЕС декларация за съответствие, в която да предоставят изискваната по настоящия регламент информация за съответствието на даден уред с изискванията съгласно настоящия регламент и другото приложимо хармонизационно законодателство на ЕС.

(44) За да се гарантира реален достъп до информация за целите на надзора на пазара, информацията, необходима за определяне на всички приложими нормативни актове на ЕС по отношение на даден газов уред следва да бъде налична в единна ЕС декларация за съответствие.

(45) Производителите на устройства за безопасност,контрол и регулиране следва да издават сертификат за съответствие на устройство, в който да предоставят изискваната по настоящия регламент информация за съответствието на дадено устройство с изискванията съгласно настоящия регламент. В случай, че устройството попада в приложното поле и на друго хармонизационно законодателство на ЕС, производителите на устройства следва също, в съответните случаи, да издават ЕС декларация за съответствие, съгласно въпросното законодателство.

(46) Маркировката „CE“, показваща съответствието на даден газов уред, е видимата последица от цял един процес, включващ оценяване на съответствието в широк смисъл. Общите принципи, отнасящи се за маркировката „СЕ“ и връзката ѝ с други маркировки са формулирани в Регламент (ЕО) № 765/2008. Правилата за нанасяне на маркировката „СЕ“ следва да бъдат определени в настоящия регламент.

(47) Устройствата за безопасност, контрол и регулиране не са газови уреди, а междинни продукти, които се доставят на професионалисти и са предназначени да бъдат монтирани в газов уред. Тъй като подходящият проект на съответното устройство допринася за правилното и безопасно функциониране на газовия уред в неговия завършен вид и като се има предвид, че свързаните с използването на газово гориво рискове, породени от даден газов уред, могат да бъдат оценени едва след като съответното устройство бъде монтирано, уместно е на устройствата да не се нанася маркировка „СЕ“.

(48) За осъществяването на реална защита на потребителите и на трети страни е необходимо да се проверява съответствието на газовите уреди и устройства със съществените изисквания по настоящия регламент.

(49) Също така, за да се осигури съответствие на газовите уреди със съществените изисквания е необходимо да се определят подходящи процедури за оценяване на съответствието, които да се изпълняват от производителя. Тези процедури следва да бъдат определени въз основа на модулите за оценяване на съответствието, формулирани в Решение № 768/2008/ЕО.

(50) В процедурите за оценяване на съответствието, определени в настоящия регламент, е необходимо да участват органи за оценяване на съответствието, които се нотифицират до Комисията от държавите членки.

(51) Опитът показа, че критериите, формулирани в Директива 2009/142/ЕО, които трябва да бъдат изпълнени от органите за оценяване на съответствието, за да бъдат нотифицирани до Комисията, не са достатъчни, за да гарантират еднакво високи резултати от работата на тези органи в целия ЕС. От съществено значение е обаче органите за оценяване на съответствието да осъществяват функциите си на едно и също ниво и в условията на лоялна конкуренция. Това налага установяването на задължителни изисквания за органите за оценяване на съответствието, желаещи да бъдат нотифицирани, с оглед извършване на услуги по оценяване на съответствието.

(52) С цел осигуряване на сходно ниво на качеството при оценяването на съответствието, необходимо е също така да се определят изискванията за нотифициращите органи и другите органи, участващи в оценката, нотифицирането и мониторинга на нотифицираните органи.

(53) Ако орган за оценяване на съответствието докаже съответствие с критериите, установени в хармонизираните стандарти, следва да се счита, че той отговаря на изискванията, посочени в настоящия регламент.

(54) Системата, установена с настоящия регламент, следва да се допълни със системата за акредитация, предвидена в Регламент (ЕО) № 765/2008. Тъй като акредитацията е важно средство за проверка на компетентността на органите за оценяване на съответствието, тя също следва да бъде използвана за целите на нотифицирането.

(55) Прозрачната акредитация, предвидена в Регламент (ЕО) № 765/2008, осигуряваща необходимото ниво на доверие в сертификатите за съответствие, следва да се разглежда от националните публични органи в целия ЕС като предпочитано средство за доказване на техническата компетентност на органите за оценяване на съответствието. От друга страна, националните органи могат да счетат, че притежават подходящите средства сами да извършват тази оценка. В такива случаи, с цел да се гарантира подходящото ниво на доверие в оценките, извършвани от други национални органи, те следва да предоставят на Комисията и на другите държави членки необходимите документи, доказващи съответствието на оценените органи за оценяване на съответствието с приложимите регулаторни изисквания.

(56) Органите за оценяване на съответствието често възлагат части от своите дейности, свързани с оценяването на съответствието, на подизпълнители или използват свои поделения за тази цел. С цел запазване нивото на защита, изисквано за газовите уреди, които се пускат на пазара на ЕС от съществено значение е подизпълнителите и поделенията, извършващи оценяване на съответствието, да отговарят на същите изисквания като нотифицираните органи във връзка със задачите по оценяване на съответствието. Следователно, важно е оценката на компетентността и работата на органите, които ще бъдат нотифицирани, както и наблюдението на вече нотифицираните органи, да обхващат също и дейностите, извършвани от подизпълнители и поделения.

(57) Необходимо е да се повишат ефикасността и прозрачността на процедурата по нотифициране и, по-специално, тя да бъде адаптирана към новите технологии, за да се даде възможност за нотифициране по електронен път.

(58) Тъй като органите за оценяване на съответствието могат да предлагат своите услуги в целия ЕС, целесъобразно е да се даде възможност на другите държави членки и на Комисията да повдигат възражения относно нотифициран орган. Следователно е важно да се определи срок, в който всякакви съмнения или съображения относно компетентността на органите за оценяване на съответствието да бъдат изяснени, преди те да започнат да функционират като нотифицирани органи.

(59) В интерес на конкурентоспособността е от ключово значение органите за оценяване на съответствието да прилагат процедурите за оценяване на съответствието, без да се създава ненужно натоварване за икономическите оператори. По същата причина, както и за да се гарантира еднаквото третиране на икономическите оператори, трябва да се осигури съгласуваност в техническото прилагане на процедурите за оценяване на съответствието. Това може да се постигне най-добре посредством съответна координация и сътрудничество между органите за оценяване на съответствието.

(60) За да се осигурят еднакви условия за изпълнение на настоящия регламент, на Комисията следва да бъдат предоставени изпълнителни правомощия. Тези правомощия следва да бъдат упражнявани в съответствие с Регламент (ЕС) № 182/2011 на Европейския парламент и на Съвета за установяване на правилата за упражняване от Комисията на изпълнителни правомощия[34].

(61) При приемането на актове за изпълнение, изискващи от нотифициращите държави членки да предприемат необходимите коригиращи мерки спрямо нотифицираните органи, които не изпълняват или са престанали да изпълняват изискванията за тяхната нотификация, следва да се използва процедурата на консултиране.

(62) С оглед съобразяване с техническите развития, на Комисията следва да бъдат делегирани права да приема актове съгласно член 290 от Договора, отнасящи се за изменения на съдържанието и формата на съобщенията на държавите членки относно характеристиките на доставяния газ на тяхна територия,

(63) При подготовката и изготвянето на делегираните актове Комисията следва да осигурява едновременното и своевременно предаване на съответните документи по подходящ начин на Европейския парламент и на Съвета.

(64) Необходимо е да се предвидят преходни разпоредби, даващи възможност за предоставяне на пазара и пускане в действие на газови уреди и устройства, които вече са били пуснати на пазара в съответствие с Директива 2009/142/ЕО.

(65) Държавите членки следва да установят система от санкции, приложими за нарушения на настоящия регламент, и да осигурят тяхното прилагане. Тези санкции следва да бъдат ефективни, пропорционални и възпиращи.

(66) Доколкото целта на настоящия регламент, а именно да се гарантира, че газовите уреди на пазара отговарят на изискванията за високо ниво на безопасност и опазване на здравето на ползвателите и защита на домашните животни или вещите, а също и за рационално използване на енергията, като едновременно с това се осигурява функционирането на вътрешноевропейския пазар, не може да бъде постигната в достатъчна степен от държавите членки и следователно поради мащаба и последиците си, може да бъде по-добре постигната на равнището на ЕС, Съюзът може да приеме мерки в съответствие с принципа на субсидиарност, формулиран в член 5 от Договора за Европейския съюз. В съответствие с принципа на пропорционалност, формулиран в същия член, настоящият регламент не надхвърля необходимото за постигането на тази цел.

(67) Съгласно горепосоченото, Директива 2009/142/ЕО следва да бъде отменена.

ПРИЕХА НАСТОЯЩИЯ РЕГЛАМЕНТ:

ГЛАВА I

ОБЩИ РАЗПОРЕДБИ

Член 1

Приложно поле

(1) Настоящият регламент се отнася за газови уреди и устройства за безопасност, контрол и регулиране.

(2) За целите по настоящия регламент, даден газов уред ще се счита за „нормално използван“, ако са изпълнени следните условия:

а) да е монтиран правилно и се поддържа редовно в съответствие с инструкциите на производителя;

б) да се използва с газ, имащ качествени характеристики и захранващо налягане в допустимите граници;

в) да се използва в съответствие с предназначението си или по начин, който може разумно да се предвиди.

(3) Настоящият регламент не се отнася за:

а) уреди, специално предназначени за използване в промишлени процеси в промишлени предприятия

б) уреди, специално предназначени за използване в летателни апарати и в железниците

в) уреди, специално предназначени за научно-изследователски цели за временно използване в лаборатории.

(4) В случаите, при които аспектите във връзка с газови уреди или устройства, разгледани в настоящия регламент, са разгледани по-специализирано в други актове на хармонизационното законодателство на ЕС, настоящият регламент не се прилага или спира да се прилага за такива уреди или устройства по отношение на тези аспекти.

(5) Същественото изискване за рационално използване на енергията в точка 3.5 от приложение I към настоящият регламент не се отнася за уреди, попадащи в приложното поле на мярка, приета съгласно член 15 от Директива 2009/125/ЕО.

Член 2

Определения

За целите по настоящия регламент са валидни следните определения:

(1) „уреди“ („appliances“) означава газови уреди, използвани за готвене, изстудяване и замразяване, климатизация, отопление, получаване на битова гореща вода, осветление и пране, както и горелките с принудително подаване на въздух и отоплителните тела, оборудвани с такива горелки;

(2) „устройства“ („fittings“) означава устройства за безопасност, контрол или регулиране, и възли от такива устройства, предлагани самостоятелно за продажба и предназначени за вграждане в газов уред или да бъдат сглобени така, че да съставят газов уред;

(3) „горене“ означава процес, при който газово гориво реагира с кислород и се получава топлина или светлина;

(4) „пране“ означава целия перилен процес, включително сушенето и гладенето;

(5) „газово гориво“ означава всяко гориво, което е в газообразно състояние при температура 15 °С и налягане 1 bar;

(6) „промишлен процес“ означава добива, отглеждането, рафинирането, обработването, производството, изработването или изготвянето на материали, растения, селскостопански животни, животински продукти, храни или други продукти, предназначени за търговска реализация;

(7) „специализиран проект“ („specific design“) означава проект на даден уред, в случаите при които този проект е предназначен само да съответства на конкретна необходимост при конкретен процес;

(8) „промишлени помещения“ означава всяко място, в което основната провеждана дейност представлява промишлен процес, подлежащ на специфични национални регулации за безопасност и опазване на здравето;

(9) „род газови горива“ („gas family“) означава група газови горива с подобни горивни свойства, свързани помежду си с общ интервал на стойностите на числото на Wobbe;

(10) „група газови горива“ („gas group“) означава газови горива с определен общ интервал на стойностите на числото на Wobbe в рамките на интервала на съответния род газови горива;

(11) „число на Wobbe“ означава показател за взаимната заменяемост на газовите горива, използван за сравняване на получената енергия при изгарянето в даден уред на газови горива с различен състав;

(12) „категория на уреда“ означава определяне на родовете газови горива и/или групите газови горива, за които е проектиран даденият уред, така че да може да ги използва безопасно и при желаните работни показатели, което се посочва с маркировката за категорията на уреда, определена от Европейския комитет по стандартизация (CEN);

(13) „предоставяне на уреди на пазара“ е всяка доставка на уреди за дистрибуция или използване на пазара на ЕС в рамките на търговска дейност, срещу заплащане или безплатно;

(14) „предоставяне на устройства на пазара“ е всяка доставка за търговска употреба на устройства за дистрибуция на пазара на ЕС, с оглед тяхното вграждане в уред или сглобяване, така че да образуват такъв уред, срещу заплащане или безплатно;

(15) „енергийна ефективност“ означава отношението на получения ефект от работата на даден уред към вложената енергия;

(16) „пускане на пазара“ означава първото предоставяне на пазара на ЕС на даден уред или устройство;

(17) „пускане в действие“ означава първото ползване на даден уред или съответно неговото първо ползване от производителя за собствени цели;

(18) „производител“ е всяко физическо или юридическо лице, което произвежда уред или устройство, или което възлага проектирането или производството им и предлага този продукт на пазара със своето име или търговска марка;

(19) „упълномощен представител“ е всяко физическо или юридическо лице, установено в ЕС, което е упълномощено писмено от производител да действа от негово име във връзка с определени задачи;

(20) „вносител“ означава всяко физическо или юридическо лице, установено в ЕС, което пуска на пазара на ЕС продукт от трета държава;

(21) „дистрибутор“ означава всяко физическо или юридическо лице по веригата на доставка, различно от производителя или вносителя, което предоставя уред или устройство на пазара;

(22) „икономически оператори“ са производителят, упълномощеният представител, вносителят и дистрибуторът;

(23) „техническа спецификация“ е документ, определящ техническите изисквания, които трябва да са изпълнени за определен уред или устройство;

(24) „хармонизиран стандарт“ означава хармонизиран стандарт по смисъла на член 2, параграф 1, буква в) от Регламент (ЕС) № 1025/2012;

(25) „акредитация“ означава акредитация по смисъла на член 2, точка 10 от Регламент (ЕО) № 765/2008;

(26) „национален орган по акредитация“ означава национален орган по акредитация по смисъла на член 2, точка 11 от Регламент (ЕО) № 765/2008;

(27) „оценяване на съответствието“ означава процес, който доказва дали са изпълнени съществените изисквания по настоящия регламент по отношение на даден уред или устройство;

(28) „орган за оценяване на съответствието“ означава орган, осъществяващ дейности по оценяване на съответствието, включително калибриране, изпитване, сертификация и контрол;

(29) „изземване“ е всяка мярка, целяща да постигне връщане на уред, който вече е бил предоставен на крайния ползвател;

(30) „изтегляне“ е всяка мярка, целяща предотвратяване на предоставянето на пазара на уред или устройство, което вече е във веригата на доставка;

(31) маркировка „СЕ“ е маркировка, чрез която производителят показва, че уредът е в съответствие с приложимите изисквания, установени в хармонизационното законодателство на ЕС, предвиждащо нейното нанасяне;

(32) „хармонизационно законодателство на ЕС“ е законодателството на ЕС, което хармонизира условията за предлагане на продукти на пазара.

Член 3

Предоставяне на пазара и пускане в действие

(1) Държавите членки са длъжни да предприемат всички съответни мерки, необходими за да се гарантира, че уредите могат да бъдат предоставяни на пазара и пускани в действие само ако отговарят на изискванията на настоящия регламент.

(2) Държавите членки са длъжни да предприемат всички съответни мерки, необходими за да се гарантира, че устройствата могат да бъдат предоставяни на пазара само ако отговарят на изискванията на настоящия регламент.

(3) Настоящият регламент не засяга правото на държавите членки да определят изисквания, каквито сметнат за необходими, за осигуряване на защитеност на лицата, домашните животни и вещите при нормално ползване на уредите, при условие че това не води до изменения на тези уреди.

Член 4

Характеристики на доставяния газ

(1) Държавите членки са длъжни да съобщават на Комисията и на другите държави членки типовете газ и съответните захранващи налягания на газовите горива, използвани на тяхна територия, както и своевременно да уведомяват за всякакви изменения в тези данни в съответствие с изискванията, определени в приложение II.

(2) Комисията осигурява публикуването на тази информация в Официален вестник на Европейския съюз.

Член 5

Съществени изисквания

Уредите и устройствата трябва да съответстват на съществените изисквания, които са валидни за тях и са определени в приложение I.

Член 6

Свободно движение

(1) Държавите членки не могат да забраняват, ограничават или възпрепятстват, на основание на аспекти, попадащи в приложното поле на настоящия регламент, предоставянето на пазара или пускането в действие на уреди, които са в съответствие с настоящия регламент.

(2) Държавите членки не могат да забраняват, ограничават или възпрепятстват, на основание на рискове, попадащи в приложното поле на настоящия регламент, предоставянето на пазара на устройства, които са в съответствие с настоящия регламент.

(3) Настоящият регламент не засяга задълженията на държавите членки да осигуряват мерки по отношение на насърчаването на използването на енергия от възобновяеми източници и на енергийната ефективност в сградите, в съответствие с Директиви 2009/28/ЕО, 2010/31/ЕС и 2012/27/ЕС. Такива мерки трябва да бъдат съвместими с Договора.

ГЛАВА II

ЗАДЪЛЖЕНИЯ НА ИКОНОМИЧЕСКИТЕ ОПЕРАТОРИ

Член 7 [Член R2 от Решение № 768/2008/EО]

Задължения на производителите

(1) Когато пускат на пазара своите уреди или устройства, производителите трябва да гарантират, че те са проектирани и произведени в съответствие със съществените изисквания, определени в приложение I.

(2) Производителите на уреди и устройства трябва да изготвят техническата документация по приложение ІІI и да провеждат или възлагат провеждането на съответната процедура за оценяване на съответствието по член 14.

Когато съответствието на даден уред с приложимите изисквания е доказано от процедурата, посочена в първата алинея, производителите изготвят ЕС декларация за съответствие и нанасят маркировката „СЕ“.

Когато съответствието на дадено устройство с приложимите изисквания е доказано от процедурата, посочена в първата алинея, производителите изготвят сертификат за съответствие на устройството.

(3) Производителите са длъжни да съхраняват техническата документация и ЕС декларацията за съответствие в продължение на 10 години, след като уредът е бил пуснат на пазара.

Производителите са длъжни да съхраняват техническата документация и сертификата за съответствие на устройството в продължение на 10 години, след като устройството е било пуснато на пазара.

(4) Производителите трябва да осигурят наличието на процедури, чрез които серийното производство да остане в съответствие с изискванията. Промените в проекта или характеристиките на уреда или устройството и промените в хармонизираните стандарти или в други технически спецификации, към които е направено позоваване при декларирането на съответствието на уреда или устройството, трябва да се вземат предвид по подходящ начин.

Когато се счита за целесъобразно предвид рисковете, пораждани от даден уред или устройство, производителите, за да осигурят защитата на здравето и безопасността на потребителите и другите крайни ползватели, трябва да провеждат изпитвания на образци на предоставения на пазара уред, да проучват и, ако е необходимо, да поддържат регистър за оплаквания за несъответстващи на изискванията уреди и устройства и да извършват изземвания на такива уреди, както и да информират дистрибуторите за всякакъв подобен мониторинг.

(5) Производителите трябва да осигуряват наличие върху своите уреди или устройства на информация за типа, партидния или серийния номер, или някакъв друг елемент, даващ възможност за тяхното идентифициране.

В случаите, при които размерът или характерът на уреда или устройството не дават възможност за това, производителите трябва да осигуряват наличие на необходимата информация върху опаковката,

(6) Производителите трябва да означават върху уреда своето име, регистрирано търговско наименование или регистрирана търговска марка и адреса, на който може да бъде осъществена връзка с тях, или когато това не е възможно — върху опаковката или в документ, който придружава уреда. Адресът трябва да посочва едно единствено място, където производителят може да бъде намерен. Данните за влизане в контакт трябва да бъдат на език, лесно разбираем за потребителите и другите ползватели, както и за органите за надзор на пазара, както е определено от съответната държава членка.

Производителите трябва да означават върху устройството своето име, регистрирано търговско наименование или регистрирана търговска марка и адреса, на който може да бъде осъществена връзка с тях, или когато това не е възможно — върху опаковката или в документ, който придружава устройството. Адресът трябва да посочва едно единствено място, където производителят може да бъде намерен.

(7) Производителите трябва да осигуряват уредът да е придружен от инструкции и информация за безопасност, в съответствие с приложение І, точка 1.5, на език, лесно разбираем за потребителите и другите крайни ползватели, както е определено от съответната държава членка. Тези инструкции и информация за безопасност трябва да са ясни, разбираеми и понятни.

Производителите трябва да осигуряват устройството да е придружено от сертификат съответствие на устройство, съдържащ, наред с други неща, инструкции за вграждане или сглобяване, настройка, експлоатация и поддръжка в съответствие с приложение І, точка 1.7, на език, лесно разбираем за производителите на уреди. Инструкциите трябва да са ясни, разбираеми и понятни.

(8) Производителите, които считат или имат основание да считат, че даден уред или устройство, което са пуснали на пазара, не съответства на настоящия регламент, трябва незабавно да предприемат необходимите коригиращи мерки, за да приведат уреда или устройството в съответствие, да го изтеглят или да го изземат, както е целесъобразно. Също така, когато уредът или устройството поражда риск, производителите трябва незабавно да информират за това компетентните национални органи на държавите членки, в които са предоставили на пазара уреда или устройството, като предоставят подробни данни, по-специално за несъответствието с изискванията и за всякакви предприети коригиращи мерки.

(9) При обосновано искане от компетентен национален орган, производителите трябва да му предоставят цялата информация и документация, необходима за доказване на съответствието на уреда или устройството с настоящия регламент, на език, лесно разбираем за този орган. Тази информация и документация може да бъде предоставена на хартиен или на електронен носител. Производителите са длъжни да сътрудничат с този орган, по негово искане, при всяко действие, предприето за отстраняване на рисковете, породени от уредите или устройствата, които те са пуснали на пазара.

Член 8 [Член R3 от Решение № 768/2008/EО]

Упълномощени представители

(1) Производителят може чрез писмено упълномощаване да определи свой упълномощен представител.

Задълженията по член 7, параграф 1 и изготвянето на техническа документация не могат да бъдат част от пълномощието на упълномощения представител.

(2) Упълномощеният представител трябва да изпълнява задачите, за които му е дадено пълномощие от страна на производителя. Пълномощието трябва да дава възможност на упълномощения представител да извършва най-малко следното:

а) да съхранява ЕС декларацията за съответствие и техническата документация на разположение на националните надзорни органи в продължение на 10 години след пускането на даден уред на пазара;

б) да съхранява сертификата за съответствие на устройство и техническата документация на дадено устройство на разположение на националните надзорни органи в продължение на 10 години след пускането на устройството на пазара;

в) при обосновано искане от страна на компетентен национален орган да предостави на този орган цялата информация и документация, необходима за доказване на съответствието на уреда или устройството;

г) да сътрудничи на компетентните национални органи, по тяхно искане, при всяко действие, предприето за отстраняване на рисковете, породени от уреди или устройства, попадащи в обхвата на пълномощието на упълномощения представител.

Член 9 [Член R4 от Решение № 768/2008/EО]

Задължения на вносителите

(1) Вносителите могат да пускат на пазара само такива уреди или устройства, които съответстват на изискванията.

(2) Преди да пуснат да пуснат даден уред на пазара, вносителите трябва да се уверят, че съответната процедура за оценяване на съответствието по член 14 е била проведена от производителя. Те трябва да се уверят, че производителят е изготвил техническата документация, че върху уреда е нанесена маркировката „СЕ“ и че той е придружен от инструкции и информация за безопасност в съответствие с приложение І, точка 1.5, както и че производителят е спазил изискванията, посочени в член 7, параграфи 5 и 6.

Преди да пуснат да пуснат дадено устройство на пазара, вносителите трябва да се уверят, че съответната процедура за оценяване на съответствието по член 14 е била проведена от производителя. Те трябва да се уверят, че производителят е изготвил техническата документация, че устройството е придружено от сертификат за съответствие на устройството, в което се съдържат, наред с други неща, инструкции за вграждане или сглобяване, настройка, експлоатация и поддръжка в съответствие с приложение І, точка 1.7, както и че производителят е спазил изискванията, посочени в член 7, параграфи 5 и 6.

В случаите, при които вносител счита или има основание да счита, че даден уред или устройство не съответства на съществените изисквания, определени в приложение І, той не трябва да пуска уреда или устройството на пазара, докато уредът или устройството не бъде приведен (приведено) в съответствие. Освен това, когато уредът или устройството поражда риск, вносителят трябва да информира за това производителя и органите за надзор на пазара.

(3) Вносителите трябва да означават върху уреда своето име, регистрирано търговско наименование или регистрирана търговска марка и адреса, на който може да бъде осъществена връзка с тях, или когато това не е възможно — върху опаковката или в инструкциите, придружаващи уреда. Данните за влизане в контакт трябва да бъдат на език, лесно разбираем за потребителите и другите крайни ползватели, както и за органите за надзор на пазара, както е определено от съответната държава членка.

Вносителите трябва да означават върху устройството своето име, регистрирано търговско наименование или регистрирана търговска марка и адреса, на който може да бъде осъществена връзка с тях, или когато това не е възможно — върху опаковката. Данните за влизане в контакт трябва да бъдат на език, лесно разбираем за производителите на уреди, както и за органите за надзор на пазара, както е определено от съответната държава членка.

(4) Вносителите трябва да се уверят, че уредът е придружен от инструкции и информация за безопасност, в съответствие с приложение І, точка 1.5, на език, лесно разбираем за потребителите и другите крайни ползватели, както е определено от съответната държава членка.

Вносителите трябва да се уверят, че устройството е придружено от сертификат съответствие, съдържащ, наред с други неща, инструкции за вграждане или сглобяване, настройка, експлоатация и поддръжка в съответствие с приложение І, точка 1.7, на език, лесно разбираем за производителите на уреди, както е определено от съответната държава членка.

(5) Докато даден уред или устройство се намират под тяхна отговорност, вносителите са длъжни да осигуряват такива условия за съхранение или транспорт, които да не застрашават тяхното съответствие с изискванията, посочени в приложение I.

(6) Когато се счита за целесъобразно предвид рисковете, пораждани от даден уред или устройство, вносителите, за да осигурят защитата на здравето и безопасността на ползвателите, по надлежно обосновано искане на компетентните органи, трябва да провеждат изпитвания на предоставени на пазара уреди или устройства, да проучват и, ако е необходимо, да поддържат регистър за оплаквания за несъответстващи на изискванията уреди или устройства и да извършват изземвания на такива уреди, както и да информират дистрибуторите за всякакъв подобен мониторинг.

(7) Вносителите, които считат или имат основание да считат, че даден уред или устройство, които са пуснали на пазара, не съответстват на настоящия регламент, трябва незабавно да предприемат коригиращите мерки, необходими за да приведат уреда или устройството в съответствие, да го изтеглят или да го изземат, ако това е целесъобразно. Също така, когато уредът или устройството поражда риск, вносителите трябва незабавно да информират за това компетентните национални органи на държавите членки, в които са предоставили на пазара уреда или устройството, като предоставят подробни данни, по-специално за несъответствието с изискванията и за всякакви предприети коригиращи мерки.

(8) В продължение на 10 години след пускането на даден уред на пазара, вносителите трябва да съхраняват копие от ЕС декларацията за съответствие на разположение на органите за надзор на пазара и да осигуряват възможност техническата документация да бъде предоставена на тези органи при поискване.

В продължение на 10 години след пускането на дадено устройство на пазара, вносителите трябва да съхраняват копие от сертификата за съответствие на устройството на разположение на органите за надзор на пазара и да осигуряват възможност техническата документация да бъде предоставена на тези органи при поискване.

(9) Въз основа на обосновано искане от компетентен национален орган, вносителите трябва да му представят цялата информация и документация, които са необходими за доказване на съответствието на даден уред или устройство, на език, който може лесно да бъде разбран от съответния орган. Тази информация и документация може да бъде предоставена на хартиен или на електронен носител. Вносителите са длъжни да сътрудничат с този орган, по негово искане, при всяко действие, предприето за отстраняване на рисковете, породени от уредите или устройствата, които те са пуснали на пазара.

Член 10 [Член R5 от Решение № 768/2008/EО]

Задължения на дистрибуторите

(1) Когато предоставят даден уред или устройство на пазара, дистрибуторите трябва да действат с надлежна грижа по отношение на изискванията на настоящия регламент.

(2) Преди да предоставят даден уред на пазара, дистрибуторите трябва да проверят дали на него е нанесена маркировката „СЕ“, дали е придружен от инструкции и информация за безопасност съгласно приложение I, точка 1.5, на език, който е лесно разбираем за потребителите и другите крайни ползватели, както е определено от държавата членка, в която уредът ще бъде предоставен на пазара, както и дали производителят и вносителят са спазили изискванията, определени съответно в член 7, параграфи 5 и 6 и в член 9, параграф 3.

Преди да предоставят дадено устройство на пазара, дистрибуторите трябва да проверят дали то е придружено от сертификат за съответствие на устройството, съдържащ наред с други неща инструкции за вграждане или сглобяване, за настройка, експлоатация и поддръжка съгласно приложение I, точка 1.7, на език, който е лесно разбираем за производителите на уреди, както и дали производителят и вносителят са спазили изискванията, определени съответно в член 7, параграфи 5 и 6 и в член 9, параграф 3.

В случаите, при които дистрибутор счита или има основание да счита, че даден уред или устройство не съответстват на съществените изисквания, определени в приложение І, той не трябва да предоставя уреда или устройството на пазара, докато уредът или устройството не бъде приведен (приведено) в съответствие. Също така, ако уредът или устройството поражда риск, дистрибуторът трябва да информира за това производителя или вносителя, както и органите за надзор на пазара.

(3) Докато даден уред или устройство се намират под тяхна отговорност, дистрибуторите са длъжни да осигуряват такива условия за съхранение или транспорт, които да не застрашават тяхното съответствие със съществените изисквания, посочени в приложение I.

(4) Дистрибуторите, които считат или имат основание да считат, че даден уред или устройство, които са предоставили на пазара, не съответстват на настоящия регламент, трябва да се уверяват, че са предприети необходимите коригиращи мерки, за да бъде продуктът приведен в съответствие, изтеглен или иззет, ако е целесъобразно. Също така, ако уредът поражда риск, дистрибуторите трябва незабавно да информират за това компетентните национални органи на държавите членки, в които са предоставили уредите на пазара, като предоставят подробни данни, по-специално за несъответствието ѝ с изискванията и за всякакви предприети коригиращи мерки.

(5) При обосновано искане от компетентен национален орган, дистрибуторите са длъжни да представят на този орган цялата информация и документация, които са необходими за доказване на съответствието на даден уред или дадено устройство. Тази информация и документация може да бъде предоставена на хартиен или на електронен носител. Дистрибуторите са длъжни да сътрудничат с този орган, по негово искане, при всяко действие, предприето за отстраняване на рисковете, породени от уред или устройство, които те са пуснали на пазара.

Член 11 [Член R6 от Решение № 768/2008/EО]

Случаи, при които задълженията на производителите се отнасят и за вносителите и дистрибуторите

За целите по настоящия регламент вносителят или дистрибуторът се считат за производител и съответно трябва да изпълняват задълженията на производителя по член 7 в случаите, при които вносителят или дистрибуторът пускат на пазара уред или устройство със своето име или търговска марка или внасят изменение в уред или устройство, които вече са пуснати на пазара, по такъв начин, който може да засяга съответствието с изискванията по настоящия регламент.

Член 12 [Член R7 от Решение № 768/2008/EО]

Идентифициране на икономическите оператори

При съответно искане, икономическите оператори са длъжни да идентифицират пред органите за надзор на пазара:

а) всеки икономически оператор, който им е доставил даден уред или устройство;

б) всеки икономически оператор, на когото са доставили даден уред или устройство.

Икономическите оператори трябва да са в състояние да представят информацията по първа алинея в продължение на период от 10 години, след като уредът или устройството им е било доставено, и в продължение на 10 години, след като те са доставили съответния уред или устройство.

ГЛАВА III

СЪОТВЕТСТВИЕ НА УРЕДИТЕ И УСТРОЙСТВАТА

Член 13 [Член R8 от Решение № 768/2008/EО]

Презумпция за съответствие на уредите и устройствата

Счита се, че уредите и устройствата, които съответстват на хармонизираните стандарти или части от тях, данните за които са били публикувани в Официален вестник на Европейския съюз, съответстват на съществените изисквания, попадащи в обхвата на тези стандарти или части от тях, посочени в приложение I.

Член 14

Процедури за оценяване на съответствието на уреди и устройства

(1) Преди даден уред или устройство да бъдат пуснати на пазара, производителят трябва да ги подложи на процедура за оценяване на съответствието, в съответствие с посоченото в параграфи 2 и 3.

(2) Съответствието на серийно произвежданите уреди и устройства с изискванията по настоящия регламент се удостоверяват чрез ЕС изследване на типа (модул B — изследване на типа произведен продукт), посочено в точка 1 от приложение III, в съчетание с изпълнение на някоя от следните процедури за оценяване на съответствието, по избор на производителя:

а) съответствие с типа въз основа на вътрешен производствен контрол с подложени на надзор проверки на уреда или устройството през случайни интервали (модул С2), както е посочено в точка 2 от приложение III;

б) съответствие с типа въз основа на процес на осигуряване на качеството на производствения процес (модул D), както е посочено в точка 3 от приложение III;

в) съответствие с типа въз основа на процес на осигуряване на качеството на уреда или устройството (модул Е), както е посочено в точка 4 от приложение III;

г) съответствие с типа въз основа на процес на осигуряване на качеството на уреда или устройството (модул F), както е посочено в точка 5 от приложение III.

(3) В случай на производство на даден уред като единична бройка или в малки количества, производителят може да избере съответствие на база проверка на единичен уред (модул G), както е посочено в точка 6 от приложение ІІI.

(4) След изпълнението на процедурите по букви а)—г) от параграф 2 или по параграф 3, производителят на уреди трябва, в съответствие с член 18, да нанесе върху съответстващия на изискванията уред маркировката „СЕ“ и да състави ЕС декларацията за съответствие.

След изпълнението на процедурите по букви а)—г) от параграф 2, производителят на устройства трябва да издаде сертификат за съответствие на устройството.

(5) Записите и кореспонденцията във връзка с оценяване на съответствието се изготвят на официалния език (официалните езици) на държавата членка, където е установен нотифицираният орган, който извършва процедурите по параграфи 2 и 3, или на език, приет от този орган.

Член 15

ЕС декларация за съответствие [Член R10 от Решение № 768/2008/EО]

(1) В ЕС декларацията за съответствие се удостоверява, че е доказано изпълнението на съществените изисквания, определени в приложение І.

(2) ЕС декларацията за съответствие се съставя по образеца, даден в приложение V, и трябва да съдържа елементите, определени в съответните процедури за оценяване на съответствието, посочени в приложение III, както и редовно да се актуализира. Тя се превежда на езика (-ците), изискван (-и) от държавата членка, на чийто пазар се пуска или предоставя уредът.

(3) В случаите, при които даден уред попада в обхвата на повече от един актове на ЕС, които изискват ЕС декларация за съответствие, се изготвя само една ЕС декларация за съответствие във връзка с всички такива актове на ЕС. В тази декларация се посочват съответните актове, включително данните за публикуването им.

(4) С изготвянето на ЕС декларацията за съответствие, производителят поема отговорност за съответствието на уреда с изискванията, определени в настоящия регламент.

Член 16

Сертификат за съответствие на устройство

(1) В сертификата за съответствие на устройство се удостоверява, че е доказано изпълнението на съществените изисквания, определени в приложение I.

(2) Сертификатът за съответствие на устройство трябва да бъде съставен съгласно примерната структура, посочена в приложение VI. С оглед да се спомогне за спазване на съществените изисквания, отнасящи се за готовите уреди, които са определени в приложение I, в сертификата за съответствие на устройството трябва да са посочени характеристиките на устройството и да са включени инструкции за начина на вграждане в даден уред или за сглобяване, така че да се образува такъв уред. Също така, сертификатът за съответствие трябва да съдържа елементите, определени в съответните процедури за оценяване на съответствието, посочени в приложение III, както и редовно да се актуализира. Той трябва да бъде написан на език, лесно разбираем за производителите на уреди.

(3) Сертификатът за съответствие на устройството трябва да се доставя заедно с устройството.

(4) В случаите, при които дадено устройство попада в обхвата на друго законодателство на ЕС, отнасящо се за други аспекти, за които е необходима маркировка „СЕ“, в маркировката трябва да е посочено, че за устройството се счита, че съответства на разпоредбите на тези други законодателни актове. В такъв случай в документите, бележките и инструкциите, изисквани по тези други актове и придружаващи устройството трябва да се дадат позовавания на публикуването на тези други актове в Официален вестник на Европейския съюз.

(5) С изготвянето на сертификат за съответствие на устройството производителят поема отговорност за съответствието на устройството с изискванията, определени в настоящия регламент.

Член 17 [Член R11 от Решение № 768/2008/EО]

Общи принципи за маркировката „СЕ“

За маркировката „СЕ“ са валидни общите принципи, формулирани в член 30 от Регламент (ЕО) № 765/2008.

Член 18 [Член R12 от Решение № 768/2008/EО]

Правила и условия за нанасянето на маркировката "СЕ" и на надписи

(1) Маркировката „СЕ“ и надписите по приложение ІV се нанасят върху уреда или върху неговата табела с данни така, че да бъдат видими, четливи и незаличими.

(2) В съответните случаи, надписите по точка 2 от приложение IV се нанасят върху устройството или върху неговата табела с данни така, че да бъдат видими, четливи и незаличими.

(3) Маркировката „СЕ“ и надписите по приложение ІV се нанасят преди уредът или устройството да бъдат пуснати на пазара.

(4) Маркировката „CE“ е следвана от идентификационния номер на нотифицирания орган, участващ в етапа на производствения контрол на уреда.

(5) На устройството също се нанася идентификационният номер на нотифицирания орган, участващ в етапа на производствения контрол.

(6) Маркировката „СЕ“ и, когато е приложимо, идентификационният номер, посочен в параграфи 4 и 5, могат да бъдат следвани от пиктограма или някакъв друг знак, указващ специален риск или употреба.

ГЛАВА IV

НОТИФИЦИРАНЕ НА ОРГАНИТЕ ЗА ОЦЕНЯВАНЕ НА СЪОТВЕТСТВИЕТО

Член 19 [Член R13 от Решение № 768/2008/EО]

Нотификация

Държавите членки нотифицират до Комисията и другите държави членки органите, оправомощени да осъществяват дейности по оценяване на съответствието от трета страна, съгласно член 14.

Член 20 [Член R14 от Решение № 768/2008/EО]

Нотифициращи органи

(1) Държавите членки трябва да определят нотифициращ орган, отговорен за установяването и провеждането на необходимите процедури за оценка и нотифициране на органите за оценяване на съответствието, както и за наблюдението на тези нотифицирани органи, включително на тяхното съответствие с посоченото в член 24.

(2) Държавите членки могат да решат оценката и наблюдението по параграф 1 да се провеждат от национален орган по акредитация, по смисъла на и в съответствие с Регламент (ЕО) № 765/2008.

(3) В случаите, при които нотифициращият орган делегира или по друг начин възлага провеждането на оценката, нотификацията или наблюдението по параграф 1 на орган, който не е правителствена структура, този орган трябва да бъде правен субект и да отговаря mutatis mutandis на изискванията, формулирани в член 21, параграфи 1—6. Също така, този орган трябва да разполага с механизми за покриване на отговорностите, произтичащи от неговата дейност.

(4) Нотифициращият орган поема пълната отговорност за задачите, изпълнявани от органа, посочен в параграф 3.

Член 21 [Член R15 от Решение № 768/2008/EО]

Изисквания, свързани с нотифициращите органи

(1) Нотифициращият орган трябва да е създаден по такъв начин, че да няма конфликт на интереси с органите за оценяване на съответствието.

(2) Нотифициращият орган трябва да е организиран и да работи по такъв начин, че да бъдат запазени обективността и безпристрастността на неговата дейност.

(3) Нотифициращият орган трябва да е организиран по такъв начин, че всяко решение, свързано с нотифицирането на органа за оценяване на съответствието, да бъде взето от компетентни лица, различни от тези, които са извършили оценката.

(4) Нотифициращият орган не трябва да предлага и да извършва дейности, осъществявани от органите за оценяване на съответствието, или консултантски услуги с търговска цел или на конкурентна основа.

(5) Нотифициращият орган трябва да запазва поверителността на получената информация.

(6) Нотифициращият орган трябва да разполага с достатъчен брой компетентен персонал за правилното изпълнение на своите задачи.

Член 22 [Член R16 от Решение № 768/2008/EО]

Задължение на нотифициращите органи за предоставяне на информация

Държавите членки трябва да информират Комисията за своите процедури за оценка и нотифициране на органите за оценяване на съответствието и за мониторинга на нотифицираните органи, както и за всякакви промени в тази връзка.

Комисията прави тази информация обществено достояние.

Член 23 [Член R17 от Решение № 768/2008/EО]

Изисквания, свързани с нотифицираните органи

(1) За целите на нотификацията всеки нотифициран орган трябва да отговаря на изискванията, формулирани в параграфи 2—11.

(2) Органът за оценяване на съответствието се създава съгласно националното право на дадена държава членка и притежава юридическа правосубектност.